정조 23년
昌原府使李尙度疏曰伏以臣爲人下中用無當於文質歷職內外報蔑效於涓埃尋常愧悚若隕淵谷乃於歲前之夏秋久叨禁中之宿衛恩出收錄願遂瞻依而海邑除旨又辱聖簡卽日辭陛乘驛赴任昨秋南服之旱荒實是近古之所無我聖上所以憫恤元元不啻如救焚拯溺凡於守令有窠愼擇之方有倍平時雖小邑之宰斗縣之吏必選於華貫顯秩之中蓋爲邇列之臣出而分憂可期其不至於大有辜負也臣於是時亦叨是府感聖恩之出常懼臣職之或墜憂惕震慄寢夢靡甘況伏承七月二十三日因嶺南御史別單有下敎若曰道內侍從守令各具該邑及蔭武諸邑民隱之入聞者後先疏陳限以冬春無敢一人不言者臣之卄載宦跡多在言責而一味循默咎悔如積今殿下憂念生民之疾苦俯詢外邑之弊瘼敷求之意逈出常規是卽旣畀臣以字牧之責又假臣以耳目之寄也臣雖至愚豈不思所以克殫淺慮仰副明旨迨此盛會少贖前愆而第念外臣之封章進言尤爲克敬克愼之地常分雖在於無隱論事必貴於不爽苟不深究利病之形灼見源委之實則始所陳列終或歸於謬妄此臣所以鄭重疑難終歲而不敢發者也臣之到官在於八月之晦時則穀雖在野農已告歉總論一境成熟之地五分居三而往往有全坪荒棄處霜降滌場景色蕭然蓋本邑之民晩移爲多而代播甚少秋成之後代播則咸得豐實晩移則一倂枯萎民情到此悔不從令特賴夏麥纔經登熟而饒民有儲冬糴早賜停代而窮戶受惠延及歲末免於流散是固望外之大幸而之次之邑賑規不及春來奠接之道麥前賙卹之策惟在守土之臣仰體德意多方喣濡而臣以衰迃之姿處繁委之政智能素短精力未周不知區區措置果能無孤於望哺之群情也若夫平歲民産則旱耕水耨田畓相參江漁海採農賈互濟雖在邊荒之境亦一都會之鄕而第有一事爲邑流弊臣於辭陛之日已從搢紳間聞本邑有未蒙頉舊災六百結赴任之後先訪民瘼士民吏鄕皆以此事爲對適當檢災之會遂得細考簿錄則所謂壬子大水後癸丑冤徵之數已於年前因朝令査得漏結以此報彼無復可言而大抵本邑東北以洛東爲界海門不遠江流浩大四五十年以來屢經大浸懷襄所及地形多變或以中江洲島而蕩爲洪波或以傍岸畦畻而沒入滄流水鍾不歸則平陸遂作沮澤石聚成磧則膏壤棄爲斥鹵所失結摠厥數夥然而當時邑宰旣不能隨卽懸頉於永災之中滄桑之後徵稅無地流來邑例乃有通民結均布與面書員分徵等不得已之謬規此誠爲吏民呼冤之端而人莫不嘵嘵者也然而旣不一經査櫛舊災之多少眞僞未有定數而量案中陳頉亦近千結必無盡爲荒棄無一起墾之理徵民徵吏雖爲抑勒之政因此矇矓之故又起瞞弄之奸其間民以欺吏吏以欺官者亦自不少許多舊災旣無以妄希除減一分矯救之道惟在於更搜隱漏之田稍爲補充之道故鉤覈文簿踏驗田疇舊災則摘發僞濫還起則査出欺漏磨以時月僅爲了當其新査得者爲二百十一結未頉舊災實數爲四百七十四結也擇其中沿江被害已成水澤者遂以査得之結充報除頉仍又改修檢田之簿從前邑弊或可以少減而其餘二百六十三結卽是年久浦落覆沙等處也蓋其因水致災之形不可與川渠間小小缺傷處比論其勢無以隨卽疏鑿因仍陳廢遂至多年其爲白徵則實與已成水澤者一般矣災名旣異固不可遽議永頉而若又因此每致白徵則恐未盡於恤民隱之道臣意則陳田起墾處旣有三年減稅之朝令惟此二百六十三結雖與已頉之陳田不同若得自今年別降限年減稅之恩則傍近民人必將審其地勢次第起墾不至於全數永棄之境矣玆敢猥陳事實仰冀朝廷之處分焉仍伏念洛江沿流之邑皆有災結之弊從而欺幻固是人僞而時有墊沒實由天災江水則流之終古雨潦則不是斯今而漲溢之患偏在近世者是亦有由山林之禁著於經傳國典亦曰山腰以上起耕者守令不禁有罪山腰下新斫木作田者一體禁斷而近來厲禁弛廢峽居之民不知謹畏國法但欲避免公稅燒斫之業必趨僻奧耒耜之用至及冢頂山中樹木之養動經百年而容易一炬便成焦土遂致深山鉅麓在在童濯寶藏之源日以淺露器車之出漸就艱匱而土皮旣薄沙石汰下江流委之到處淤塞嶺之洛東何獨不然密陽府三浪浦乃後漕倉發運之所而近歲江沙壅流行船漸難移倉金海之議至登於章疏一値雨水橫潰爲災固其常勢而卽此一江可反諸路疏㵸之術旣無以輕議則山林之禁不可不申嚴夫病於水而謀於山雖若迃左事之相關莫近於是國典令條實爲經遠之謨而有法不行何異無法臣於前月伏奉農政綸音惟我殿下以周文康田之盛德値寧考耕耤之舊甲昭告八方敎之以敦本務實之道而其大要則曰興水功也相土宜也利農器也凡今日守封疆而護民社者皆可以知其所未嘗知行其所未嘗行思所以大劭民功克裨聖治而旣欲興水功則水之所以爲害於民者亦不可不防向於丙辰春傳敎中以廢堰作畓之律山腰起耕之禁如輪翼之不可廢爲敎聖慮之無所不及亦可以仰揣而特緣無別般禁飭尙未見奉行實效誠願更講節目嚴其條式毋徒曰禁斷而必定冒耕民人流配之律毋徒曰有罪而必定不禁守令拿罷之式立法斬然戕伐不及則雨露之養不患無滋十年種樹之利三年蓄艾之謀寧不爲長久之利益而且臣每行原野間雖曰田野已闢亦見曠土尙多採問其故多由於地廣人稀此皆無主之地殊無勸耕之道而今若申嚴山禁使峽中之民更無以着手於高深之境則彼服田食土者必將轉緣於閑曠不禁之地而野中曠土不待驅使而見其日闢矣此不但爲防水害一策而已山而養木野而生穀實爲相土宜之大端而其爲峽民謀亦可謂害小而利大矣統制使主管三路舟師統穀之散在三南而近沿諸邑穀數尤多此則理勢之所必然而此外又有所謂統營都廳倉者列在隣近五六邑其在泗川者曾於乙酉年因交濟倉之設於泗川移送都廳倉於熊川縣矣又於壬子年熊川邑守報於巡統兩營無端移之於臣邑臣邑本有統營元餉穀數千石惟此都廳穀千餘包之更添宜若無甚利害而元統穀則自本邑主管與他還穀無異都廳穀則別爲儲積而糶糴時統營裨吏出來照管彼以營屬臨時來監其參量民情從便放斂之道旣不如本邑官長分給則勒配饒戶而不計遠近之勢收捧則務擇精品而不恤浮濫之弊往往藉重營餉推捉四出棍鞭士民無少顧惜故邑中民人語及都廳穀無不疾首駭心視若鬼扑此所以屢遷其所皆不願受者也前府吏臣徐榮輔以泗川爲此倉原設之邑熊川爲此穀移來之地兩縣中還爲移送之意屢報巡統營至於轉報備局而尙未有定計兩縣中移送在本府固爲便幸而此穀爲弊專由營屬之照管還之熊泗亦有移疾之嫌且聞隣近諸邑之有此倉者爲弊同然其尤無良者又托松禁執人棺槨徵贖私賣此穀糶糴時則邑中有喪者不得安意殮葬縱其不至於是捧還之際面里任掌讋其苛悍專心聽令故本邑元還每多因此遲滯之患今若與該邑元統穀同儲一倉竝自本邑主管而永絶營校營吏來監之例則在營穀別無損益在邑民大有便否旣曰前例則有非論報統營而可得者玆敢瀆冒仰陳伏願下廟堂稟處使下邑民人得免營屬侵暴之苦焉去歲旱乾之災重貽宵旰之憂分等之前先降代捧之命開倉之初繼下停退之令至以窮民緩心紓力之道憧憧於廈氈之上德音屢宣蔀屋生春臣虔奉聖旨得了糴事兩條之政俱爲惠民之要而亦不無長短於其間敢以所經歷而知者略陳焉夫停退之法異於白給終須一捧而或至屢年則必有逃故相因指徵無處之患故定式中前年停退條與新還一體準捧法意有在而若値荐歉之時旣有當年停退而又捧前年停退則一邊停新一邊捧舊多有掣礙之端向者朝家爲慮下邑之眩於擧行再降聖旨敎以勿論三等邑惟看民勢闊狹奉行之節度政在於可捧者捧之不可捧者仍之而停退之民槪是至窮之流前年停退者多入於當年停退之中如是者若不區別而混捧則當年停退反歸無實而恐非對揚之方故臣邑則擇其丁巳停退民人中不入於戊午停退者捧之而其餘兩年竝停者遂置仍停之科此未知必合於奉承之道方切惶悚俟罪之忱而大抵停退之意本爲歉年難於準捧豐歲易於追納也第彼窮民旣貧且愚縱令歉後値豐方輸新糴力綿於竝及旣稱舊還視同於科外準捧之難甚於新還而若又歲比不登次次仍停則終致轉成久遠頻頻蕩減外邑公儲之因此虛縮厥數無限言念國用亦極憂悶至於代捧則俱無此弊穀名之精粗雖異石數之準折有式若使許代之際不令饒民混參分糴之時但使當者還受則雖是麤穀尙可資於春糧還作本色自無損於倉儲設或不幸荐歉而有逃故之患代穀尙在自有從他換作之道且以民間事情言之雖在失稔之歲必有稍登之穀與其一時停歇而更留後逋無寧從便折納而便歸了殺以此以彼代捧之勝於停退多矣臣愚竊願如非大無之年勿降停退之令以其停退之分數移施於代捧之規以爲民國俱便之道焉臣於赴任之後連承頒降敎條邑弊民瘼靡不歷諮而民庫謬濫之例海戶侵撓之端卽其中尤所諄復而申嚴者臣愚竊有淺見之因此可陳者請先陳本邑事例而繼獻瞽說焉本邑之差役廳卽所謂民庫也元無蓄貯之財自古當年收斂當年用下故斂民之規在所不免而其始則民戶所斂極其簡薄後來轉轉層加厥數倍蓰掊取孱民爲弊孔甚昨年春夏間前府使臣徐榮輔有意釐整減其條件削其數爻要使所斂之數無溢於舊節目纔成徑遞不來臣遂代之取考其因革之跡則意在蠲恤大體甚好而或不無未及停當處此際因綾州牧使臣李宗爕上疏以各邑民庫結斂戶收事聖敎至嚴凡爲大小字牧之任者咸在泥首俟命之中而道臣又奉朝令行關列邑改整規式以爲永世無弊之圖臣邑則雖有新成之節目爲減戶斂而縮其應用應用旣縮則又不無不出數年更爲加斂之慮在今日奉承之道非但目下戶徭所當減除抑亦前頭民弊竝宜預防適有從便規劃之道可以不煩於村戶而有補於民庫者論報巡營商礭講定若得自初撙節庶可漸次就緖留作劃一之式永杜掊斂之弊纔已勘成條例上之巡營此則必不但臣邑爲然也嚴令所曁諸路各邑皆有此一番新規至治之澤將及生民聖人一念其利博哉大抵民庫何爲而設也自古外邑公下之物皆有朝家會減之規而用度式繁公儲難繼物價漸翔添補多端會減之外應用許多此則邑中民人不可不出力擔當故八道諸邑莫不有民庫之名或始初厚斂而儲爲殖本或逐歲略收而僅適其用例固非一而均出於民此雖不明著於國典而亦由於自然之理勢終未可以盡廢者也第緣此庫旣不摠會於度支又不關由於巡營只是各邑自中辦出自中消磨故從前弊源每在於官不致察吏緣爲奸名色層出式例漸加耗費無節積成逋縮則輒爲一爲鄕會加斂充報加之不已無法可禁惟此謬習便成常規諸路各邑無不同然民安得不困也故相臣李宗城關西民庫節目已入聖鑑之照燭蓋其釐革之際旣得損益之宜而又自其後道內諸邑民庫入出之簿每於歲終磨勘於巡營故關西民庫最有一定之規此可以爲他道法也今因朝令雖有一變之效若又仍作私庫無所管攝則費用之道終難如式收斂之弊久必依舊臣謂宜各邑民庫節目改成後下令諸道從今以後竝爲磨勘於道臣則査削旣係於上營僞濫自絶於下邑庶可以垂之永久而得其實效矣本邑之馬山浦卽所謂海戶也百餘戶浦民以漁採爲業責應進上之需本邑海錯進上凡有九種而旣有會減之元價又自乙巳以後因朝家申飭自邑中變通每每加定添價合計所給錢穀之數而較計於近來貿採之時準價則相當優足而尙有餘剩又以其爲進上浦民永除戶役且免簽伍而官家亦無一錢一鱗徵稅供用之例故安穩不擾勝於野民由是言之則臣邑海戶可謂全無弊端若就大體上論之則誠有不可但已者近來論海弊者或因進上物種而發夫進上二字是何等謹嚴之地而因此有弊之說萬萬驚怪細察其故則其有弊端由於添價其有添價由於轉貿其有轉貿由於所進之多失土宜向因東萊慶州全鰒事添價轉貿等說悉發於章奏之間飭敎之頒下於道臣期於釐革不啻申明而臣愚竊以爲若不勘到土宜一節則釐弊之政終有窒礙而未易行者臣請不避猥屑而悉陳之大抵任土之制始自禹貢我朝近世土貢變而大同行以其大同結收之穀貿用前日土貢之物京貢責納之外又分之諸路授價而貿上該路之物産今之進上是也此雖與古之貢法差有所間而自下獻上是亦爲貢其不可不任土則一也本道東南二沿據海爲疆魚産之賦於海沿豈可曰非土宜而第其同是沿邑而物産之有無不齊同一物産而色品之優劣自異列邑分排之式或違於所産之實則轉貿之擧勢所不免而其或轉貿益遠至用他道之物産則豈不大違於任土之本義而添價之漸致繁重無足怪矣彼轉貿之物各有所出之地自他處求之則爲轉貿自本處得之則爲土宜盍亦各就所出之地而賦之以存任土之規以除轉貿之費也試以臣邑言之海錯九種之中四則土採五則轉貿土採者但用元價轉貿者皆有添價轉貿五種卽全鰒引鰒海蔘紅蛤文魚也境內旣無所採往貿右沿之泗川地而同道沿邊諸邑雖有此五種土産處皆以品劣不合於進獻亦皆來貿於泗川故泗川海浦有所謂進上都家者道內貿易咸聚於此蓋以蔘蛤諸種之産於泗川近處者爲最勝也然而大鰒則泗川亦無之都家魚商本與濟州通船和市而轉賣焉列邑之貿進於巡營者卽此鰒故嶺營所進全鰒除了蔚鰒若干之外蓋無一貼之出於本道者而皆濟州之産也全鰒一貼會減元價爲白米一石五斗未嘗不本自優厚而以其轉貿之故臣邑則一貼添價爲錢二十五兩而情債雜費不與焉左沿諸邑則轉貿愈遠而添價愈多所謂添價辦出之規邑各不同或出於放債之殖或出於收斂之庫要之皆民也朝家旣於進上諸種降以優厚之價至於長路馱運之節亦自大同計數會減本欲不煩於民而特因封進之一違土宜中間無名之浪費乃至於此而斯民爲之受病豈不深可歎惜哉全鰒如此他種可以類推本道如此諸路亦足反隅致弊之由本自如許朝廷雖有釐革之令以其事關進獻按道之臣有不敢擅自變易其所奉行不過關飭列邑使浦民無弊而列邑之所以使浦民無弊者又不過添價一策浦民免害害歸陸民便是補西而破東豈可謂釐革之盡其道耶今宜稍加變通使進上各種悉從佳品所産處而移換其例則元價無所增進獻無所損而添價之浪費於中間者可以減得幾千假如諸路所進全鰒之轉貿濟産者爲百貼則就其中略除土鰒封進之需而留之本道餘皆盡數卜定於濟州使依前日諸路所進大小品樣而進之會減之米從而移劃馱運之費轉付船路則此皆本是濟産貼數雖多不患難備島中一貼之直雖不可臆斷計以一石五斗之元價必不甚相懸若曰差有不足則一番略收於從前添價之諸邑轉運於島中留爲府儲永備本價豈無便宜之方且念濟州之俗薄於農功厚於漁利採鰒之民所以通船而和市者只爲貿歸陸邑之穀以資島人之食今因鰒價移劃米穀自饒則豈非島民足食之一策耶大凡鰒之爲物惟鉅海深洋之中始有大者故産於濟州者爲最上産於湖南之四五處島中者次之其餘諸沿所採皆是小品體樣差殊而風味各具凡有膳需之出於域內者何物而可以不備於廚人也亦惟曰各用土宜以本道內所産擇品而進之豈不允合於情禮耶若夫同道諸邑物産之有優劣者旣不可諉以土産而封進薄陋之品又不可膠於舊式而不念轉貿之弊惟此進上物種雖自各邑進排而進之者非守令而乃方伯也當以一道論而不當以一邑論亦宜通融一道之內審察各種所産最優處而推移換定一如濟鰒之例則進獻諸種皆可以得其佳品而諸邑所進莫不取諸其境內而用之轉貿之說何從而起也此則道臣亦可以斟量而今之諸邑各有流來定例以此邑之從前所供移之於彼邑實係於變通恐非一道臣所可私自指揮是亦必有朝廷之別般敎令然後可爲矣恭惟我殿下仁明恭儉凡係供上之節每用益下之政嗣服之初先已酌損貢膳定制江界戶蔘爲御藥重劑而亦且減除其太半如廣魚海衣等朔膳之稍涉侈大者必皆遇物而頒禁惟慮一事之或至厲民寬惠之德與天同功藉令臣僚論及御需而直請裁損猶將嘉納而亟許之況臣所陳只欲就其中裒益移換則或不至煩瀆之爲罪第其採問土宜磨鍊改定之際稍似更張持重之論恐有異同而必也如是而後軫民弊除煩費之聖意方可有一分奉行之實矣伏願聖明下詢而裁處焉臣旣因民庫海戶兩事遂至轉瀆他說而若專就本邑論之則向所陳一二條外別無可以指爲弊瘼者倉儲則粗完漕式則僅具城壕則不可謂不修舟艦則不可謂不備苟使作宰者謹身守法不失綱紀則猶足以奉令承敎可幸無罪若其他瑣細之民事冗閑之邑務固當通議道臣從長經理有不敢毛擧摟數以煩崇高之聽而抑臣偏荷恩造屢典郡邑常見鄕民保布之弊轉至窮極之境而國計匱竭無術而可救不得不更陳愚衷焉夫良保收布古無是制而創於壬辰之後今則行之二百年軍需之所從出也經費之所由賴也救弊之策猝未易求則設弊之論有難輕發而最是此路旣闊成一方便凡大小官司之絀於用者輒思加出保名資其徵入故先朝戊辰印頒良役實摠元數之外各邑保名色之不入於是書者及其後增出者不知爲幾萬名臣邑於本道中素不以民少軍多稱之而實摠所錄中收錢布者爲三千六百餘名而其不入於實摠者及後來增出者又爲千餘名合計爲四千六百餘名也據近年戶籍境內壯男八千九百餘口中除出班族鄕品軍校胥徒驛屬海夫與有事目勿侵及不收布正軍外可以擬議於良保者只爲四千四百餘人逐名排比亦患不足少失檢察則黃白之簽虛疊之徵勢所必至觀乎一邑而可以推一國之情也且夫名之曰良其實則賤稍有智力抵死謀免其滯在保案者多是至貧殘最愚迷無田産室屋朝來而暮去者彼皆鶉衣蟬腸空空然一條赤身而疲癃聾聵不類人形者又錯於其中雖使任其自在尙且不願爲生顧何征斂之可論而又從而侵責之耶詩云哿矣富人哀此煢獨文王之所以爲聖於萬世者以其發政施仁而先及四窮也臣於點覈推徵之際往往見其慘然之狀不覺當食投箸爲之落淚輒又感激自言曰吾君聖人也仁恩浹於區宇惠澤及於禽獸匹夫匹婦之有顰呻痛癢如稚孩之鞠育於慈父無不曲遂其願欲而惟此良保最窮者幾萬生靈阽在水火莫可拯拔噫唏是誠孰使然也夫其爲弊也如是矣縱未可一切矯革亦宜去其泰甚爲次第減汰之圖而今之徵收於彼者究其所歸則國用公費於是而倚靠京衙外營以此而成樣但務減汰而無所塡代則將見虧其用而闕其事漸生京外難支之弊而塡代之無術又由於國計之匱竭傳曰國無九年之蓄則曰不足無六年之蓄則曰急國之有蓄將以待水旱備倉卒而與民同患也今之國計若竝論八路營邑所儲則未知爲幾年之蓄而大抵一年之入不能當一年之出有司之臣左右牽補挨過而僅了其於與民同患顧何以盡其道也臣謹按端宗二年關東三南饑命賜軍資倉陳穀二十三萬斛以賑之可知太倉之陳陳相仍而此則猶屬上世事島夷之亂八路糜爛三京蕩殘而癸巳回鑾之日戶曹尙有米五萬斛臣嘗聞薦紳間掌故之言蓋實蹟也祖宗朝國計如彼之殷盛而今焉何爲而至於是耶說者論及此事或多歸咎於習俗之奢侈彌文之繁縟是二者固爲傷財害民之大關費耗之害亦宜上及於國計而我國自丁丑以後不見兵革列聖家法以勤儉爲治方內寧謐上下休養侈俗繁文縱有寢盛於古昔者恐不必但因此弊而頓然落下如今日之甚也臣於近世收租之例竊有大段駭惑之端夫什一而稅堯舜之道而萬世之常經也國典田稅實十分爲上下年一結收米二十斗之法或者疑其不及於什一而此乃我祖宗金石之典更不可容議於其間矣今乃於典所云一結二十斗之內無端減削甚至於四五斗是又何故也我朝之法田分六等年分九等量積萬尺之地一等則其稅爲一結二等則爲八十五負每等遞降十五負至六等爲二十五負遂聚各等所定之稅以每百負通同作結此田分定稅之法也每歲九月踏勘災傷實十分爲上上年每一結收米二十斗實九分災一分爲上中年收十八斗每等遞降二斗至實二分災八分爲下下年收四斗此年分收稅之法也作結之後則均爲一等土品高下更不容說惟是災實之年年不同卽其所當審驗者而災實之分斯有九等與全災之式其豐熟而無災處卽所謂實十分上上年而皆在於二十斗應稅之科矣然則今年被災而爲下下年者明年無災則其實十分而爲上上年無疑也近世八道各邑收稅之規則不然考諸收租案其在中下以上者絶罕而皆云下之上幾結下之中幾結下之下幾結此若據當年踏勘之災而言之則猶可也而所謂某等幾結者各有該邑一定之鐵案旣曰下中下下則可知非爲六等之田分而乃是九等之年分也旣曰年分則年年一套無復增損是何說也彼所謂下中下下卽是七分災八分災之名也今乃不問豐歉先以幾十萬結永永縛住於災減之科又於其外添頉當年之內災此臣所以大段駭惑求其說而不得者也且其下中之應稅六斗下下之應稅四斗雖列書如式而其所謂下中下下只是懸空硬定而初無定地故收租之際不得不通解應稅之結摠而平排出賦亦豈不鹵莽而謬亂耶惟此收租案者乃是國朝故常也其所書年分等第本非年年可同之事而今則便成謄傳故紙此恐是中間一誤循用前年之例仍作流來之案夫如是矣則因一文簿之致誤國家之年年漏失正稅不知爲幾十萬斛豈非可驚而可唏處乎雖以通行俗例言之一負之稅出租一斗故今之各宮房屯田免稅處每結收租二百斗其一百斗乃是國稅而免給者也百斗之租作米爲四十斗而正稅則定以二十斗卽所以厚民也祖宗之取於民若是之精約世傳而謹守之卽所以建國立紀治人倫養君子而無端漏失殆乎十之六七則今之國計匱竭而恤恤乎常有難繼之憂者其無乃坐於是耶夫物旣失之於此則必有得之於彼者國家正稅漏失如此則其得之者誰也有田土者出租稅如例矣收租於民則不減而應稅於國則乃少其乾沒於中間者卽戶首與養戶防結之流是已養戶等事固是奸豪冒法者所爭占而規制旣誤有隙可偸則其孰不群起而私之乎今世之每結所收竝田稅大同及他名色之附於田結者大略爲二十餘斗驟看之必曰此政合於國典二十斗之法而是有易辨者所謂實十分二十斗卽原典所著田稅之法也而大同等名色則皆出於其後義意各異非可以田稅論也若於田稅條二十斗之內割出爲大同云爾則烏在其代土貢創大同之意耶原田以來旣無田稅米降幾斗之法文而年分等第明是隨歲不同之事則上所陳不問豐歉先以幾十萬結永永縛住於災減之科者決知其大誤而不成事理也知其有誤而欲爲之改正則不須別用他術但於八道各邑收租案中削去懸空分等之謬例必以當年全災與內災之眞箇結數依本規開錄減頉則法意事面俱得平整而正稅之入庶復祖宗之舊矣苟其若是則國計自饒經費有裕彼良保最窮者幾萬生靈始可以次第拯拔於水火之中而眞有方便之道矣若其他當世之痼弊如寺奴婢之流冤狀逼骨外邑雜徭之添附田結而侵害農民者皆可以量宜變通而沛然有餘地矣是乃收還舊物於奸豪冒法者之手而布施大惠於顚連濱死者之身聖朝功德豈不爲正大巍峻而玆法之行悅之者衆其歡欣鼓舞之情必將有以噵迎祥和延國脈於無疆矣臣性旣疎迃識且孤陋至於食貨之務尤所瞢昧而只爲頻當吏事每於出賦之際細察收租之簿遂起此疑多年究思終未有以自解於心者夫前後掌計之臣皆是當世之重選居方岳任州縣者又不啻千百人從前豈無一人看得到識得徹而未聞以此事進言于朝廷者千百人所不知而臣獨知之亦必無是理也然而以臣迷滯之見則終始如此竊謂土地惟正之稅是何等大政而文簿訛謬乃至於是藉曰其間有減稅之節拍亦當詳著於法典爲按法遵行之地而續大典大典通編等書卽聖朝之關和也諸編所載依然是原典舊條收稅之法典則如此出賦之俗規則如彼一紙書例紊錯多端寧容若是之無章也改正與否惟在朝廷處分有非如臣庸陋者所敢妄干而以臣常所駭惑者一聞於黈纊之下未必非臣子有懷必陳之道玆敢略具淺見仰塵睿覽伏願聖明下臣疏本命度支之臣溸考本曹文籍中關係收租者其年分等第之一定不易若有所當然之故則臣固當甘被妄言之律而亦將以洞豁迷竇爲私心之一幸如其無所援據襲謬至此眞如臣之所疑則惟聖明必有以處於此矣臣又何敢有說焉臣幸値周諮之會猥陳狂瞽之言辭拙而未盡於物情議迃而不適於實用首尾論列皆不足以仰備採擇之萬一而徒以繁蕪之說自犯干冒之辜律以邦憲罪無所逃伏願殿下恕其妄而察其愚焉臣無任云云省疏具悉二百結限年降稅事山腰以上冒耕申禁事爾言甚是令廟堂指一草記稟處俾有實效統營都廳穀事不惟說弊亦旣救弊問于道臣許施後狀聞停糴之時以其分數代捧事諸道民庫依關西例道臣句檢事亦爲稟處土宜之貢豈可轉貿轉貿之故百弊俱出爾言誠有意見令道臣通同釐正求其可行永久無弊之方別具冊子以進則諸道亦當視此爲例廟堂措辭嚴飭分付該道附陳田等稅規事爾言卽諸倅所未言者下廟堂與有司之臣商確稟處